Document ID: 32013D0696

POLIITIKA- JA JULGEOLEKUKOMITEE OTSUS EUTM MALI/2/2013,
12. november 2013,
Mali relvajõudude väljaõppe toetamiseks läbiviidava Euroopa Liidu sõjalise missiooni (EUTM Mali) panustajate komitee asutamise kohta
(2013/696/ÜVJP)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 38 kolmandat lõiku,
võttes arvesse nõukogu 17. jaanuari 2013. aasta otsust 2013/34/ÜVJP, mis käsitleb Mali relvajõudude väljaõppe toetamiseks läbiviidavat Euroopa Liidu sõjalist missiooni (EUTM Mali), (1) eelkõige selle artikli 8 lõiget 5,
ning arvestades järgmist:
(1)
Vastavalt otsuse 2013/34/ÜVJP artikli 8 lõikele 5 volitas nõukogu poliitika- ja julgeolekukomiteed tegema asjakohaseid otsuseid Mali relvajõudude väljaõppe toetamiseks läbiviidava Euroopa Liidu sõjalise missiooni (EUTM Mali) panustajate komitee loomiseks.
(2)
7.-9. detsembril 2000. aastal Nice'is toimunud Euroopa Ülemkogu järeldustega ja 24.-25. oktoobril 2002. aastal Brüsselis toimunud Euroopa Ülemkogu järeldustega sätestati kolmandate riikide kriisiohjamisoperatsioonides osalemise ja panustajate komitee asutamise kord.
(3)
Panustajate komitee peaks toimima foorumina, kus missiooni panustavate kolmandate riikidega arutatakse kõiki EUTM Mali juhtimisega seonduvaid probleeme. Poliitika- ja julgeolekukomitee, mis tegeleb EUTM Mali poliitilise kontrolli ja strateegilise juhtimisega, peaks võtma arvesse panustajate komitee seisukohti.
(4)
Kooskõlas Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artikliga 5 ei osale Taani liidu kaitsepoliitilise tähendusega otsuste ja meetmete väljatöötamises ega rakendamises. Seetõttu ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
ON VASTU VÕTNUD KÄESOLEVA OTSUSE:
Artikkel 1
Asutamine ja pädevus
Käesolevaga asutatakse Mali relvajõudude väljaõppe toetamiseks läbiviidava Euroopa Liidu sõjalise missiooni (EUTM Mali) panustajate komitee. Panustajate komitee pädevus on sätestatud 7.-9. detsembril 2000. aastal Nice'is toimunud Euroopa Ülemkogu järeldustega ja 24.-25. oktoobril 2002. aastal Brüsselis toimunud Euroopa Ülemkogu järeldustega.
Artikkel 2
Koosseis
1. Panustajate komitee liikmeteks on:
-
kõigi liikmesriikide esindajad,
-
EUTM Malis osalevate ja sellesse märkimisväärselt panustavate kolmandate riikide esindajad.
2. Samuti võib panustajate komitee koosolekutest osa võtta komisjoni esindaja.
Artikkel 3
Teave ELi missiooni ülemalt
Panustajate komitee saab teavet ELi missiooni ülemalt.
Artikkel 4
Eesistuja
Panustajate komitee eesistujaks on liidu välisasjade ja julgeolekupoliitika kõrge esindaja või tema esindaja tihedas koostöös Euroopa Liidu sõjalise komitee esimehe või tema esindajaga.
Artikkel 5
Koosolekud
1. Eesistuja kutsub panustajate komitee regulaarselt kokku. Kui asjaolud seda nõuavad, võib eesistuja algatusel või mõne liikme taotlusel kutsuda kokku erakorralise koosoleku.
2. Eesistuja saadab eelnevalt välja esialgse päevakorra ja koosolekuga seotud dokumendid. Eesistuja vastutab panustajate komitee arutelude tulemuste edastamise eest poliitika- ja julgeolekukomiteele.
Artikkel 6
Konfidentsiaalsus
1. Panustajate komitee koosolekute ja menetluste suhtes kohaldatakse vastavalt nõukogu 23. septembri 2013. aasta otsusele 2013/488/EL (2) nõukogu julgeolekueeskirju. Eelkõige peab panustajate komitee esindajatel olema nõuetekohane juurdepääsuluba.
2. Panustajate komitee arutelude suhtes kehtib ametisaladuse hoidmise kohustus, välja arvatud juhul, kui panustajate komitee on ühehäälselt teisiti otsustanud.
Artikkel 7
Jõustumine
Käesolev otsus jõustub selle vastuvõtmise kuupäeval.
Brüssel, 12. november 2013

Labels: 18
15
5